S-1222/2009

Mál þetta, sem dómtekið var í dag, er höfðað með ákæru útgefinni af lögreglustjóranum á höfuðborgarsvæðinu 10. nóvember 2009, á hendur B-kvk-þgf H-kvk-þgf G-kvk-þgf, kt. 000000-0000, Krummahólum 10, Reykjavík, fyrir eftirtalin umferðarlagabrot í Reykjavík á árinu 2009 með því að hafa:

I.

Þriðjudaginn 31. mars ekið bifreiðinni VK-359 svipt ökurétti og óhæf um að stjórna henni örugglega vegna neyslu og áhrifa slævandi lyfja og ávana- og fíkniefna (nítrazepam í blóði 40 ng/ml, í þvagi greindist amfetamín) frá bifreiðastæði við Borgartún 10-12 og austur Borgartún að Laugarásvegi 39 þar sem hún stöðvaði aksturinn og lögregla hafði afskipti af henni.

II.

Að morgni mánudagsins 6. apríl ekið sömu bifreið svipt ökurétti og óhæf um að stjórna henni örugglega vegna áhrifa ávana- og og fíkniefna (amfetamín í blóði 60 ng/ml) um Sæbraut uns lögregla stöðvaði aksturinn við Seðlabankann.

Teljast brotin varða við 1. og 2. mgr. 45. gr. a. og 1. mgr. 48. gr., og brot í lið I auk þess við 1. og 2. mgr. 44. gr., allt sbr. 1. mgr. 100. gr., umferðarlaga nr. 50/1987, sbr. 5. gr. laga nr. 66/2006

Þess er krafist að ákærða verði dæmd til refsingar, til greiðslu alls sakarkostnaðar og til sviptingar ökuréttar samkvæmt 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006

Verjandi ákærðu krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 og var það tekið til dóms án frekari sönnunarfærslu er sækjanda og verjanda ákærðu hafði verið gefinn kostur á að tjá sig um lagaatriði og ákvörðun viðurlaga.

Ákærða hefur skýlaust játað brot sín. Sannað er með játningu ákærðu og öðrum gögnum málsins að ákærða er sek um þá háttsemi sem henni er gefin að sök og eru brot hennar rétt heimfærð til refsiákvæða í ákæru.

Ákærða er fædd í ágúst 1983. Samkvæmt sakavottorði var hún dæmd til greiðslu sektar og ökuréttarsviptingar hinn 22. júní 2001 vegna ölvunar- og sviptingaraksturs auk eignaspjalla. Hinn 3. september sama ár gekkst hún með tveimur lögreglustjórasáttum undir greiðslu sektar vegna þjófnaðar. Hún var svo hinn 30. september 2002 dæmd í 30 daga skilorðsbundið fangelsi fyrir nytjastuld. Þá var hún hinn 5. júní 2003 dæmd í 60 daga skilorðsbundið fangelsi fyrir þjófnað og var þá dómurinn frá 30. september 2002 tekinn upp og dæmdur með. Sama dag gekkst ákærða undir lögreglustjórasátt til greiðslu 100.000 króna sektar vegna ölvunaraksturs og var hún þá jafnframt svipt ökurétti í 12 mánuði. Ákærða hlaut 3 mánaða fangelsisdóm 16. október 2003 fyrir nytjastuld, ölvunarakstur og akstur svipt ökurétti og var þá skilorðsdómurinn frá 5. júní 2003 tekinn upp og dæmdur með. Ákærða var með dóminum svipt ökurétti í 4 ár og 6 mánuði. Ákærða gekkst hinn 6. apríl 2004 undir greiðslu 100.000 króna sektar fyrir akstur svipt ökurétti og 9. desember sama ár hlaut hún 30 daga skilorðsbundinn fangelsisdóm fyrir þjófnaðarbrot. Hinn 14. mars 2005 var ákærða dæmd í 4 mánaða fangelsi fyrir þjófnað, nytjastuld, ölvunarakstur, akstur svipt ökurétti og óvarlegan akstur. Þá var hún svipt ökurétti ævilangt. Var skilorðsdómurinn frá 9. desember 2004 tekinn upp og ákærðu gerð refsing í einu lagi fyrir öll brotin. Með dómi uppkveðnum 11. nóvember 2005 var ákærðu gert að sæta 30 daga fangelsi fyrir þjófnað og var refsing hennar þá ákvörðuð sem hegningarauki við dóminn frá 14. mars sama ár. Með dómi uppkveðnum 19. desember 2007 var ákærðu gert að sæta 4 mánaða fangelsi fyrir lyfja- og fíkniefnaakstur og akstur svipt ökurétti. Var hún jafnframt svipt ökurétti ævilangt. Þann 23. janúar 2008 var ákærða dæmd í 2 mánaða fangelsi fyrir sviptingarakstur. Hún gekkst undir lögreglustjórasátt til greiðslu 37.500 króna sektar 22. maí 2008. Loks var hún 10. september 2008 dæmd í 3 mánaða fangelsi fyrir ölvunar- og sviptingarakstur. Þann 22. október 2008 var ákærðu veitt reynslulausn í 1 ár á 135 daga eftirstöðvum refsingar samkvæmt fyrrgreindum dómum frá 19. desember 2007, 23. janúar 2008 og 10. september 2008. Með þeim brotum sem ákærða er nú sakfelld fyrir hefur hún rofið skilorð reynslulausnarinnar og verða eldri málin tekin til meðferðar jafnframt því máli sem nú hefur verið höfðað, sbr. 1. mgr. 65. gr. laga um fullnustu refsinga nr. 49/2005. Verður refsing tiltekin eftir reglum 77. gr. almennra hegningarlaga. Samkvæmt framansögðu telst refsing ákærðu hæfilega ákveðin fangelsi í 9 mánuði.

Ævilöng svipting ökuréttar ákærðu er áréttuð.

Ákærða verður dæmd til greiðslu alls sakarkostnaðar málsins, 313.679 krónur, þar með talið þóknun skipaðs verjanda síns, H-kk-ef I-kk-ef hrl., 62.250 krónur.

Af hálfu ákæruvaldsins flutti málið E-kk-nf L-kk-nf, fulltrúi lögreglustjórans á höfuðborgarsvæðinu.

R-kvk-nf H-kvk-nf, settur héraðsdómari, kveður upp dóm þennan.

D ó m s o r ð :

Ákærða, B-kvk-nf H-kvk-nf G-kvk-nf, sæti fangelsi í 9 mánuði.

Ævilöng svipting ökuréttar ákærðu er áréttuð.

Ákærða greiði 313.679 krónur í sakarkostnað, þar með talið þóknun skipaðs verjanda síns, H-kk-ef I-kk-ef hrl., 62.250 krónur.